《李夫人歌一首》
明代·黄省曾

汉家武皇帝，爱杀李夫人。蛾眉向黄泉，龙颜动悲辛。

偶泛翔禽舟，赤日方西倾。云惨昆明池，风激牵牛津。

妙曲摇帝笔，哀蝉胜阳春。罗袂悄无声，玉墀生素尘。

虚房空寂寞，落叶依霜扃。清歌发皓齿，左右皆沾巾。

命点龙膏灯，因进洪梁酒。满斟文螺卮，红颜出纤手。

饮罢卧延凉，夫人来其傍。脉脉无一语，但授蘅芜香。

寝回对明月，凄然痛欲绝。如何琥珀枕，奇香犹不歇。

欲睹如花容，此愿那能灭。乃告李少君，历历肺肝陈。

楼船浮暗海，青石怀潜英。千人升紫云，四五归皇庭。

十年得一石，刻似夫人形。置诸纱幕中，顾盼宛如生。

遂祀灵梦台，朝夕通精诚。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。